Keskustan kunniapuheenjohtaja Paavo Väyrynen esittää, että valtion olisi käynnistettävä yt-neuvottelut.

Paavo Väyrynen sanoo, ettei Jyrki Kataisen (kok.) hallitus saisi korottaa kehysriihessään verotusta, koska se vaikuttaisi haitallisimmin talouskasvuun.

Niin ikään hän toteaa, että säästöt osuvat kipeisiin kohteisiin.

– Listalla ovat pienituloisille tärkeät sosiaaliset tulonsiirrot. Leikkaukset kohdistuvat myös koulutus- ja sosiaalipalveluihin. Esimerkiksi vapaaseen sivistystyöhön kohdistuvat säästöt uhkaavat näivettää yhteiskunnallisesti arvokkaan ja kustannustehokkaan kansanopistokoulutuksen, vaikka se on paras väline ehkäistä nuorten syrjäytymistä, Väyrynen sanoo.

Hän huomauttaa, että valtaosa valtion budjetin määrärahoista koostuu henkilöstömenoista.

– Leikkaukset kohdistuvat väistämättä valtion henkilöstöön, mutta niiden vaikutukset ovat umpimähkäisiä ja epäoikeudenmukaisia. Tästä on ikäviä kokemuksia myös valtionhallinnon tuottavuusohjelman toteuttamisesta.

Väyrysen mielestä tässä tilanteessa valtion pitäisi käynnistää henkilöstöä edustavien järjestöjen kanssa yhteistoimintaneuvottelut, joilla valtion palkkamenoja hallitulla tavalla alennetaan.

– Näissä neuvotteluissa järjestöt voisivat osoittaa solidaarisuutta niitä työntekijöitä kohtaan, jotka uhkaavat joutua menoleikkausten vuoksi työttömiksi, hän esittää.

Väyrysen kaavailun mukaan henkilöstömenojen leikkaukset olisivat tilapäisiä. Niistä luovuttaisiin heti kun taloudellinen tilanne sen sallii.

– Tämä ratkaisu olisi paljon parempi kuin vireillä olevat menoleikkaukset ja veronkorotukset, hän sanoo.